**Zápisnica zo zasadnutia Obecného zastupiteľstva vo Višňovom**

**zo dňa 15. decembra 2015**

Dňa 15. decembra 2015 sa konalo riadne zasadnutie Obecné zastupiteľstvo vo Višňovom, ktoré zvolal starosta obce Pavol Hluchý.

Prítomní : poslanci OcZ - vid. prezenčná listina, neprítomný Jaroslav Knap – ospravedlnený.

Za overovateľov zápisnice boli navrhnutí poslanci: Jana Dulinková a Ľubomír Kúdela, písaním zápisnice bola poverená Ľudmila Kubišová.

Zasadnutie viedol starosta obce, konštatoval, že je prítomná nadpolovičná väčšina poslancov, teda obecné zastupiteľstvo je uznášania schopné.

**Program:**

1. Schválenie návrhu programu rokovania obecného zastupiteľstva dňa 15.12.2015

*(voľba overovateľov a určenie zapisovateľky)*

2. Kontrola uznesenia zo zasadania obecného zastupiteľstva dňa 24.9.2015

3. Rozpočet obce Višňové na roky 2016 - 2018

4. Inventarizácia majetku obce Višňové k 31.12.2015

*( zloženie inventarizačných komisií)*

5. Hospodárenie obce k 30.9.2015 a úprava rozpočtu obce k  15.12.2015

6. Všeobecne záväzné nariadenie obce Višňové č. 03/2015 – Požiarny poriadok obce

7. Všeobecne záväzné nariadenie obce Višňové č. 04/2015 o miestnych daniach a miestnom poplatku za komunálne odpady a drobné stavebné odpady

8. Všeobecne záväzné nariadenie obce Višňové č. 05/2015 o nakladaní s komunálnymi odpadmi a drobnými stavebnými odpadmi na území obce Višňové

9. Informácia o uskutočnení akcie: Rekonštrukcia – havarijný stav: strecha na obecnom úrade

10. Informácia: Posedenie jubilantov a seniorov dňa 24.10.2015

11. Diskusia

12. Záver

**1. Schválenie návrhu programu rokovania obecného zastupiteľstva dňa 15.12.2015**

***(voľba overovateľov a určenie zapisovateľky)***

Starosta obce predložil poslancom návrh programu rokovania obecného zastupiteľstva. Požiadal poslancov o jeho doplnenie a následné schválenie, zároveň predložil návrh na voľbu overovateľov a určenie zapisovateľky.

**2. Kontrola uznesenia z rokovania OcZ zo dňa 24.9.2015**

Starosta obce predložil poslancom uznesenie číslo 17-21/2015 z riadneho zasadnutia obecného zastupiteľstva zo dňa 24. septembra 2015 a konštatoval, že uznesenie z tohto zasadnutia je splnené.

**3. Návrh finančného obce Višňové na roky 2016 - 2018**

Rozpočet obce  sa zostavuje v súlade s platnou právnou úpravou na obdobie troch rozpočtových rokov (t.j. v roku 2015 na roky 2016 - 2018). Rozpočet sa povinne zostavuje podľa rozpočtovej klasifikácie ustanovenej Ministerstvom financií SR. Rozpočtový proces sa riadi záväzným rozpočtovým harmonogramom, ktorý schvaľuje starosta obce v jeho neprítomnosti zástupca starostu. Za vypracovanie rozpočtového harmonogramu, jeho každoročnú aktualizáciu a zverejnenie na oficiálnej stránke obce zodpovedá starosta obce v jeho neprítomnosti zástupca starostu.

Návrh finančného rozpočtu obce Višňové na roky 2016 - 2018 v zmysle platnej legislatívy je prílohou číslo 1. k tejto zápisnici.

**4. Inventarizácia majetku obce Višňové k 31.12.2015**

Návrhom na zloženie inventarizačných komisií, ktoré uskutočnia inventarizácie majetku obce k 31.12.2015 sa zaoberalo obecné zastupiteľstvo v bode rokovania číslo 4. Návrh predložil starosta obce a požiadal poslancov o jeho schválenie. Návrh na zloženie inventarizačných komisií je prílohou číslo 2. k tejto zápisnici.

**5. Hospodárenie obce k 30.9.2015 a úprava rozpočtu obce k 15.12.2015**

**Finančný rozpočet:**

|  |  |  |  |  |  |
| --- | --- | --- | --- | --- | --- |
| **Príjmy v €** | **Schválený** | **Upravený** | **Čerpanie** | **Rozdiel** | **Plnenie v %** |
| Bežný rozpočet  | 40 000,00 | 44 776,00 | 33 183,68 |  11 592,32 | 74 |
| Kapitálový rozpočet | 0 | 0 | 0 | 0 | 0 |
| Finančné operácie | 20 000,00 | 20 000,00 | 429,00 | 19 571,00 | 2 |
| Finančné operácie nerozpočtované | 0,00 | 0,00 | 111,38 | -111,38 |  |
| **Spolu** | **60 000,00** | **64 776,00** | **33 724,06** | **31 061,94** | **52** |

|  |  |  |  |  |  |
| --- | --- | --- | --- | --- | --- |
| **Výdavky v €** | **Schválený** | **Upravený** | **Čerpanie** | **Rozdiel** | **Plnenie v %** |
| Bežný rozpočet  | 40 000,00 | 44 776,00 | 32 416,29 | 12 359,91 | 72 |
| Kapitálový rozpočet | 20 000,00 | 20 000,00 | 429,00 | 19 571,00 | 2 |
| Finančné operácie | 0 | 0 | 0 | 0 | 0 |
| **Spolu** | **60 000,00** | **64 776,00** | **32 845,29** | **31 930,71** | **51** |

Správa o čerpaní v členení príjmy – výdavky podľa platnej funkčnej a ekonomickej klasifikácie je prílohou k tejto zápisnici číslo 3.

**Zmeny rozpočtu k 15.12.2015**

Obecnému zastupiteľstvu bola predložená Dôvodová správa - návrh na zmenu rozpočtu obce schváleného na rok 2015 rozpočtovým opatrením číslo 04/2015. Potreba rozpočtového opatrenia vyplynula z potreby úprav rozpočtu vo vybraných príjmových a výdavkových položkách rozpočtu uvedených v prílohe č. 1 k  dôvodovej správe. Po prerokovaní návrhu zmien rozpočtu budú zmeny zapracované do rozpočtu v súlade s požiadavkami poslancov a platnou legislatívou o rozpočte obcí.

**6. Všeobecne záväzné nariadenie obce Višňové č. 03/2015 – Požiarny poriadok obce**

Poslancom bol predložený návrh Všeobecne záväzného nariadenia obce Višňové č. 03/2015 – Požiarny poriadok obce, ktorý vypracoval autorizovaný bezpečnostný technik p. Valter Masár zo Starej Turej.

**7. Všeobecne záväzné nariadenie obce Višňové č. 04/2015 o miestnych daniach a miestnom poplatku za komunálne odpady a drobné stavebné odpady**

Poslanci prerokovali návrh Všeobecne záväzného nariadenia (ďalej len „nariadenie“) číslo 04/2015 o miestnych daniach a miestnom poplatku za komunálne odpady a drobné stavebné odpady s účinnosťou od 1.1.2016 a jednotlivé druhy daní a miestneho poplatku za odpady. Podľa predloženého návrhu sa od 1.1.2016 bude v obci zvyšovať daň z nehnuteľností a to daň zo stavieb a bytov v priemere o 0,02 € - 0,04 € za 1 m2, u dani z pozemkov sa zvyšuje sadzba pre všetky druhy pozemkov z 0,60 % na 0,70 % okrem stavebných pozemkov, kde sadzba zostáva na tej istej úrovni ako v roku 2015, to je 0,30 %. Zároveň sa zavádza nový poplatok za stavebné odpady 0,035 € za kilogram stavebného odpadu bez obsahu škodlivín. Ostatné druhy daní zostávajú bez zmien.

**8. Všeobecne záväzné nariadenie obce Višňové č. 05/2015 o nakladaní s komunálnymi odpadmi a drobnými stavebnými odpadmi na území obce Višňové**

Obecné zastupiteľstvo vydalo nové Všeobecne záväzné nariadenie obce Višňové č. 05/2015 o nakladaní s komunálnymi odpadmi a drobnými stavebnými odpadmi na území obce Višňové

V súlade s novelou zákona o odpadoch číslo 79/2015 Z.z.

**9. Informácia o uskutočnení akcie: Rekonštrukcia – havarijný stav: strecha na obecnom úrade**

Starosta obce informoval poslancov o ukončení akcie: rekonštrukcia strechy na budove obecného úradu, ktorá bola v havarijnom stave, stavebné práce sa uskutočnili v termíne od 2.11.2015 do 9.11.2015, akciu zrealizovala firma Izotech Group Nové Mesto nad Váhom a celková cena prác bola spolu s DPH 8 340,00 €.

**10. Informácia: Posedenie jubilantov a seniorov dňa 24.10.2015**

Obec Višňové a ZPOZ pri Obecnom úrade vo Višňovom usporiadali v Miestnom kultúrnom stredisku vo Višňovom dňa 24.10.2015 slávnostné posedenie pre všetkých seniorov obce Višňové. K uvedenému dňu bolo v obci prihlásených na trvalý pobyt 53 seniorov, z toho 14 jubilantov.

**11. Diskusia**

Starosta predložil žiadosť p. Anny Ferancovej, ktorá je majiteľkou nehnuteľnosti – rodinný dom Višňové č. 4 o prerezanie lipy na pozemku parcela číslo 301/21, ktorá pri silnejšom vetre ohrozuje zdravie a majetok obyvateľov domu č. 4.

**12. Záver**

Zasadnutie ukončil starosta obce, ktorý poďakoval poslancom, hlavnému kontrolórovi obce a zamestnankyni obce za spoluprácu v roku2015.

**1. Jana Dulinková ................................ 2. Ľubomír Kúdela ................................................**

**Starosta obce: Pavol Hluchý .............................................**

**Zapísala: Ľudmila Kubišová .................................................**

Vo Višňovom, dňa 15.12.2015